  Майя Бывальцева Удмуртиысь кивалтэт, элькунысь Футболэн шудонъя федерация, Россиысь спортъя министерство но Футболэн шудонъя огазеяськон (РФС) футболэз азинтон удысын валче ужан сярысь тупанкыл гожтӥзы. Со сярысь улосвыл тӧролэн но кивалтэтлэн пресс-службазы ивортӥз. Тупанкыл Россиын 2030-тӥ арозь футболэз азинтонъя стратегиез но «Спорт – норма жизни» федерал ӵектосэз быдэсъян улсын юнматэмын Удмуртиын школаын дышетскисьёслэн но студентъёслэн футболэн шудонъя ӵошатсконъёссы, нылъёс понна футболъя школа кылдозы. Элькунын искусственной шобретэн кӧня ке бадӟым бусыос но спортзалъёс пуктыны, пляж футболэн шудон площадка лэсьтыны чаклало. Олимпи резервъя «ФК «Зенит-Ижевск» спортшколалы РФС-лэн улосвыл центрезлэсь инлыксэ берыктыса, отын ӧнерчиосты дасянъя центр усьтыны малпало. РФС-лэн кивалтӥсез Александр Дюков Удмуртиын нылкышно футболэз азинтыны умой инъет вань шуыса пусйиз. Со луонлыкез ӧнерлыко клубъёс кылдытон чотын быдэстыны кулэ. Нош футбол шудыны мылкыд карисьёс нылъёс понна выль ёзэтъёс усьтӥськозы. 2024-тӥ арлы Удмуртиын кӧня ке объектъёс пуктэмын но выльдэмын луозы, быгатонлыко тренеръёс но судьяос но дышетскисьёс понна ӵошатсконъёс – футболэн шудонъя школьной но студенческой лигаос – кылдозы Олег Матицын, Россиысь спортъя министрТупанкылын чаклам ужрадъёсты быдэстон Удмуртиын футболэн шудӥсьёслэсь лыдзэс кык поллы йылтыны луонлык сётыны кулэ. Ми нырысь ик трос калыклы спортэз, нылпи спортэз азинтонлы саклык висъяськом. Футбол со ласянь туж пусйымон: берло куинь ар ӵоже спортсменъёслэн-любительёслэн лыдзы ог 20 процентлы йылӥз, эшшо 17 тренеръёс ужаны кутскизы. Элькунысь спорт школаосын будэм куать егитъёс Премьер-лигаысь клубъёсын шудо, ньылез – Футболъя йӧскалык лигаын. «Мини-футбол в школу» но «Кожаный мяч» ӵектосъёсы оглом 5 сюрслэсь трос пиналъёс пырисько. Милям ужпуммы – соослы тренировкаос понна умой туала луонлыкъёс кылдытон Александр Бречалов, Удмуртилэн тӧроезУдмуртиысь футболэн шудонъя федерацилэн кивалтӥсез Андрей Маркин футболъя ӵошатсконъёсы арысь аре тросгес но тросгес адями пыриське шуыса вераз. Берло кык арскын Удмуртиын мини-футболлы спортсооружениос лэсьтэмын (СК «Арена»), футбол бусыосысь шоберетэз воштэмын (ССШОР «Зенит-Ижевск»), Ижкарысь «Локомотив» стадионэз быдэсак выльдо Андрей Маркин, Удмуртиысь футболэн шудонъя федерацилэн кивалтӥсезТодэ вайытом, Ижкарысь Устинов ёросын липето футбол манеж пуктыны малпало.  Тегъёс: Спорт Ижкар Футбол Удмуртия АлександрБречалов  